Belle and Sebastian

Belle and Sebastian on Šotimaa indie pop '​i ansambel, mis alustas tegevust 1996. aastal Glasgow's. Stuart Murdochi juhtimisel on ansambel välja andnud 12 stuudioalbumit. Ansambli debüütalbum "Tigermilk" ilmus 1996. aasta juunis. Debüütalbumi andis välja Glasgow' plaadifirma Electric Honey ja see ilmus väga piiratud koguses (1000 eksemplari). "Tigermilk" sai positiivse vastuvõtu ja tõi ansamblile kiiresti tähelepanu. Mõni aeg pärast debüütalbumi välja andmist sõlmis Belle and Sebastian lepingu Londoni plaadifirmaga Jeepster Records. 1996. aasta novembris ilmunud ansambli teist stuudioalbumit "If You're Feeling Sinister" on nimetatud 1990. aastate üheks parimaks albumiks. Ansambli kolmanda stuudioalbumi "The Boy with the Arab Strap" andis eraldi USA-s välja plaadifirma Matador Records. 1999. aastal pälvis Belle and Sebastian Briti fonogrammitööstuse auhindade (Brit Awards) jagamisel aasta läbimurdja auhinna. Samal aastal andis Jeepster Records uuesti välja ansambli debüütalbumi "Tigermilk". Kui esimeste albumite kõikide laulude autor oli Murdoch, siis alates alates albumitest "Fold Your Hands Child, You Walk Like a Peasant" (2000) ja "Storytelling" (2002) on laulude loomise juures osalenud ka ansambli teised liikmed. Lisaks ei ole olnud alates kolmandast albumist "The Boy with the Arab Strap" kõikide laulude solistiks enam ainult Murdoch. 2002. aastal lahkus Belle and Sebastian Jeepster Recordsi alt ja sõlmis plaadilepingu Rough Trade Recordsiga. 2003. aastal ilmunud kuuenda stuudioalbumi "Dear Catastrophe Waitress" produtseeris The Bugglesi endine liige ja Frankie Goes to Hollywoodi produtsent Trevor Horn, kes andis sellele võrreldes ansambli eelnevate albumitega lihvituma ja popisõbralikuma kõla. Seitsmes stuudioalbum "The Life Pursuit" (2006), kaheksas stuudioalbum "Write About Love" (2010) ja üheksas stuudioalbum "Girls in Peacetime Want to Dance" (2015) on plaadimüügiedu poolest olnud ansambli edukamad, kui kõik kolm albumit jõudsid Suurbritannia edetabelis esikümnesse. "Write About Love" on olnud ansambli kõige edukam album USA-s, kui see jõudis edetabelis Billboard 200 kohale 15. Ansambli seni viimane stuudioalbum "Late Developers" ilmus 2023. aasta jaanuaris. Kuigi Belle and Sebastian on saanud kriitikutelt pidevalt kiita, on ansambli kommertsedu jäänud tagasihoidlikuks. Suurbritannia albumite edetabelis on esikümnesse jõudnud kuus selle albumit, kuid kõige kõrgemale, vaid kaheksandale kohale. Briti singlite edetabelis on Belle and Sebastianil olnud seitse esineljakümne singlit, kuid kõige kõrgemale on jõudnud 2006. aasta albumilt "The Life Pursuit" pärit "Funny Little Frog" (#13). Ansambel on saanud nime 1965. aastal teleekraanile jõudnud Prantsusmaa lastesarja "Belle et Sébastien" järgi, mille põhjal avaldas prantsuse kirjanik Cécile Aubry aasta hiljem lasteraamatu "Belle et Sébastien" (1966). Praegused liikmed Stuart Murdoch – vokaal, kitarr, klahvpillid (1996–) Stevie Jackson – kitarr, vokaal, klaver (1996–) Sarah Martin – vokaal, viiul, kitarr, flööt, klahvpillid, löökpillid (1996–) Chris Geddes – klahvpillid, klaver, löökpillid (1996–) Richard Colburn – trummid, löökpillid (1996–) Bobby Kildea – kitarr, basskitarr (2001–) Dave McGowan – basskitarr, klahvpillid, kitarr (2018–; lisaliige tuuridel 2012–2018) Endised liikmed Isobel Campbell – vokaal, tšello, kitarr (1996–2002) Stuart David – basskitarr (1996–2000) Mick Cooke – trompet, kitarr, basskitarr, löökpillid (1998–2013; lisaliige tuuridel 1996–1998) Stuudioalbum "Tigermilk" (1996) "If You're Feeling Sinister" (1996) "The Boy with the Arab Strap" (1998) "Fold Your Hands Child, You Walk Like a Peasant" (2000) "Storytelling" (2002) "Dear Catastrophe Waitress" (2003) "The Life Pursuit" (2006) "Write About Love" (2010) "Girls in Peacetime Want to Dance" (2015) "Days of the Bagnold Summer" (2019) "A Bit of Previous" (2022) "Late Developers" (2023) Kogumikalbumid "Push Barman to Open Old Wounds" (2005) "The Third Eye Centre" (2013) "How to Solve Our Human Problems" (2018) Kontsertalbumid "If You're Feeling Sinister: Live at the Barbican" (2005) "The BBC Sessions" (2008) "Live 2015" (2015) "What to Look for in Summer" (2020) "Top 100 Albums of the 1990s". Pitchfork. Condé Nast. Vaadatud 28. veebruaril 2023. 014: Belle & Sebastian If You're Feeling Sinister [The Enclave; 1996] "75: Belle and Sebastian, 'If You're Feeling Sinister'". Rolling Stone. 4. oktoober 2019. Cloonan, Martin (2007), Popular Music and the State in the UK: Culture, Trade Or Industry?, Ashgate Publishing, lk 120, ISBN 978-0-7546-5373-8 Gardiner, Michael (2005), Modern Scottish Culture, Edinburgh University Press, lk 203, ISBN 0-7486-2027-3 "Belle And Sebastian Inspiration Dies". clashmusic.com. Vaadatud 28.02.2024 Ametlik koduleht